นายกรัฐมนตรี พบปะประชาชนชาวจังหวัดตาก ย้ำดูแลประชาชนทั้ง 68 ล้านคน ตั้งแต่ต้นทาง กลางทาง ปลายทาง
นายกรัฐมนตรี พบปะประชาชนชาวจังหวัดตาก ที่มาให้การต้อนรับ ในโอกาสเปิดสะพานมิตรภาพไทย - เมียนมา แห่งที่ 2 ที่อำเภอแม่สอด หลังจากร่วมพิธีเปิดสะพานมิตรภาพไทย - เมียนมา ข้ามแม่น้ำเมย/ตองยิน แห่งที่ 2 พลเอก ประยุทธ์ จันทร์โอชา นายกรัฐมนตรี พบปะประชาชนชาวจังหวัดตากกว่า 10,000 คน ที่มารอให้การต้อนรับบริเวณด่านศุลกากร เชิงสะพานมิตรภาพไทย - เมียนมา โดย นายกรัฐมนตรี ยินดีกับทุกคนที่ได้สะพานมิตรภาพไทย เมียนมา แห่งที่ 2 นับจากนี้หากเดินตามแผนแม่บทและยุทธศาสตร์ชาติ ก็จะมีสิ่งดีๆ ขึ้นอีกอย่างแน่นอน การที่บ้านเมืองเจริญเติบโตขึ้น โอกาสต่างๆ ก็เพิ่มขึ้น รัฐบาลย้ำดูแลประชาชนทั้ง 68 ล้านคน ตั้งแต่ต้นทาง กลางทาง ปลายทาง ทั้งนี้ การที่จะมีชีวิตที่ดีขึ้น ทุกคนต้องยึดหลักเศรษฐกิจพอเพียง แต่ทั้งนี้ทุกคนต้องร่วมมือกับภาครัฐ และยินยอมพร้อมใจที่อยากให้เกิดการพัฒนาในพื้นที่ ทั้งเส้นทางสายหลักและเส้นทางสายรอง ทั้งนี้ อำเภอแม่สอด มีโอกาสในการพัฒนาพื้นที่อย่างมาก ทั้งสถานที่ท่องเที่ยว ทรัพยากรธรรมชาติ ที่สำคัญทุกคนต้องมีรอยยิ้มให้กันบ้านเมืองต้องสงบ ขอความสุข สงบให้กับประชาชนคนไทยทุกคน ซึ่งตลอด 5 ปีที่ผ่านมา ในฐานะนายกรัฐมนตรี เปรียบเหมือนพนักงานเก็บขยะที่ต้องมาแก้ปัญหาต่างๆ จนสามารถแก้ปัญหาได้มากมาย ไม่ว่าจะเป็นการแก้ปัญหาคอร์รัปชัน แก้ปัญหาขยะ การจราจร ปัญหาที่ดินทำกิน IUU และ ICAO ซึ่งข้าราชการต้องทำหน้าที่รับใช้ประชาชน ไม่ใช่เป็นเจ้านาย ความแตกแยกจะได้ไม่เกิดขึ้น แนวทางแก้ปัญหาของรัฐบาล คือ สืบสาน รักษา ต่อยอด เพราะการแก้ไขกฎหมายไม่ใช่เรื่องง่ายๆ ที่จะทำให้เกิดความเปลี่ยนแปลง แต่จะต้องนำประวัติศาสตร์มาศึกษา ว่าอะไรดีก็ทำต่อไป อะไรไม่ดีก็นำมาเป็นบทเรียน นายกรัฐมนตรี กล่าวว่า รัฐบาลพยายามแก้ปัญหาความเป็นอยู่ของประชาชนให้ดีขึ้น และแนะนำให้เกษตรกรใช้การตลาดนำการผลิต คือการผลิตสินค้าที่เป็นความต้องการของตลาด เช่น เกษตรจีไอ เกษตรปลอดภัย เกษตรผสมผสาน เกษตรทฤษฎีใหม่ ตลอดจนการใช้ระบบออนไลน์ให้เป็นประโยชน์ ส่วนการศึกษา รัฐบาลมีกองทุนเสมอภาคทางการศึกษา ช่วยเหลือนักเรียนที่ขาดแคลน คนละ 25,000 บาทต่อปี สามารถช่วยเหลือเด็กได้กว่า 7 พันคน แต่ยอมรับว่าไม่สามารถช่วยได้ทุกคน ด้านศูนย์ดำรงธรรม ได้รับฟังและแก้ปัญหาจากประชาชนแล้วกว่า 4 ล้านเรื่อง และสัญญาว่าจะทำให้ได้ต่อไปอย่างไรก็ตามในช่วงท้าย นายกรัฐมนตรี ฝากให้ประชาชน เลือกผู้นำรัฐบาลที่เข้มแข็ง และมีธรรมาภิบาล ที่จะเข้ามาสานต่องานและแก้ปัญหาประเทศ ทั้งนี้ก่อนเดินทางกลับ นายกรัฐมนตรี ยังได้ร้องเพลงหยุดตรงนี้ที่เธอ ที่เปิดให้ประชาชนได้ฟังด้วย